b'\n_START_ARTICLE_\nPogodba Concorde\n_START_PARAGRAPH_\nPogodba Concorde je pogodba med FIO, mo\xc5\xa1tva Formule 1 in Formula One Administration (FOM), ki dolo\xc4\x8da pod katerimi pogoji mo\xc5\xa1tva sodelujejo na dirkah ter kak\xc5\xa1en dele\xc5\xbe dobijo od prodaje televizijskih pravic in denarnih nagrad. Do sedaj je bilo podpisanih pet razli\xc4\x8dnih pogodb Concorde, katerih natan\xc4\x8dna vsebina ni znana. Prva je bila podpisana leta 1981, nato pa \xc5\xa1e 1987, 1992, 1997 in sedanja pogodba leta 1998, ki je nadomestila pogodbo iz leta 1997 in se izte\xc4\x8de s koncem leta 2007_NEWLINE_Pogodba Concorde naj bi naredila Formulo 1 bolj profesionalno, kot je bila pred tem, in pove\xc4\x8dala njen komercialni uspeh. Najpomembnej\xc5\xa1i faktor za dosego tega je obveza mo\xc5\xa1tev, da nastopijo na vsaki dirki Formule 1, s tem je \xc5\xa1port bolj zanimiv za TV postaje, ki drago pla\xc4\x8dajo televizijske pravice za prenose dirk. V zameno je mo\xc5\xa1tvom zagotovljen dolo\xc4\x8den dele\xc5\xbe od zaslu\xc5\xbeka Formule 1.'